Temeljem članka 48. Statuta Općine Ližnjan-Lisignano („Službene novine Općine Ližnjan-Lisignano“ broj 2/21), točke II. podtočke 2.-2.4. Socijalnog programa Općine Ližnjan-Lisignano za 2021. godinu („Službene novine Općine Ližnjan-Lisignano“ broj 9/20), a u svezi s člankom 27. Odluke o socijalnoj skrbi („Službene novine Općine Ližnjan-Lisignano“ broj 4/11), načelnik Općine Ližnjan-Lisignano donosi sljedeću

**ODLUKU**

**o**

**sufinanciranju nabave drugog** **obrazovnog materijala** **za učenike osnovnih škola s područja Općine Ližnjan-Lisignano za školsku 2021./2022. godinu**

**Članak 1.**

Ovom Odlukom utvrđuju se uvjeti, kriteriji, visina novčane pomoći te način ostvarivanja prava na sufinanciranje nabave drugog obrazovnog materijala učenicima osnovnih škola s prebivalištem na području Općine Ližnjan-Lisignano za školsku 2021./2022. godinu, a koji to pravo ne ostvaruju po drugoj osnovi.

**Članak 2.**

Pravo na sufinanciranje nabave drugog obrazovnog materijala u školskoj 2021./2022. godini imaju svi učenici osnovnih škola koji imaju prijavljeno prebivalište na području Općine Ližnjan-Lisignano na dan donošenja ove Odluke, a koji to pravo ne ostvaruju po drugoj osnovi.

**Članak 3.**

Visina novčane pomoći za nabavu drugog obrazovnog materijala iznosi **400,00 kuna (četiristotinekunainulalipa) za učenike od I. do IV. razreda odnosno 600,00 kuna (šeststotinakunainulalipa) za učenike od V. do VIII. razreda osnovne škole.**

**Članak 4.**

Za ostvarivanje prava iz članka 3. ove Odluke potrebno je da roditelji/skrbnici podnesu zahtjev Općini Ližnjan-Lisignano na propisanom obrascu zahtjeva, koji je sastavni dio ove Odluke (PRILOG I.).

Uz propisani obrazac zahtjeva iz stavka 1. ovog članka, roditelji/skrbnici dužni su dostaviti potvrdu škole o upisu djeteta u novu školsku godinu na kojoj je naznačen razred koji učenik/ca pohađa, a sve u svrhu utvrđenja prava iz članka 3. ove Odluke. Nije potrebno priložiti račune za nabavu drugog školskog obrazovnog materijala.

Zahtjevi se zaprimaju od 16.08. do 15.10.2021. godine. Zahtjevi podneseni nakon isteka navedenog roka neće se razmatrati.

**Članak 5.**

Prethodne odredbe iz ove Odluke ne odnose se na učenike koji dolaze iz socijalno ugroženih obitelji čiji je socijalni status utvrđen u evidenciji Centra za socijalnu skrb Pula-Pola. Istima će se financirati nabava drugog obrazovnog materijala u cijelosti u slučaju da to pravo nisu ostvarili iz bilo kojeg razloga temeljem **Odluke Vlade Republike Hrvatske („Narodne novine“ broj 84/21) pri osnovnoj školi koju dijete pohađa**, dok će ostali sitni potrošni školski pribor (olovke, kemijske, trokute, bojice i sl.) Općina podmiriti u cijelosti.

Korisnici socijalne skrbi koji udovoljavaju materijalnim uvjetima za potpuno financiranje drugog obrazovnog materijala, školskog pribora iz stavka 1. ovog članka, zahtjev za potpuno financiranje drugog obrazovnog materijala te školskog pribora podnose Općini Ližnjan-Lisignano u roku iz članka 4. ove Odluke.

Uz zahtjev za potpuno financiranje drugog obrazovnog materijala **u slučaju da to pravo korisnik nije ostvario temeljem** **Odluke Vlade Republike Hrvatske („Narodne novine“ broj 84/21) pri osnovnoj školi koju dijete pohađa potrebno je priložiti:**

* potvrdu tajništva škole o neiskorištavanju prava temeljem Odluke Vlade RH
* dokaz o ostvarivanju prava iz socijalne skrbi (Rješenje Centra za socijalnu skrb o ostvarivanju prava na zajamčenu minimalnu naknadu ili sl.)
* dokaz o prijavljenom prebivalištu na području Općine Ližnjan-Lisignano
* potvrdu škole o upisu djeteta u novu školsku godinu
* račun dobavljača (knjižare, papirnice i sl.) kojim se dokazuje ukupni trošak nabave drugog obrazovnog materijala sukladno popisu osnovne škole za pojedine razrede, koju je ista objavila na svojim mrežnim stranicama te sitnog potrošnog školskog pribora temeljem kojih će se izvršiti uplata novčanih sredstava korisniku.
* za sufinanciranje sitnog potrošnog školskog pribora uz priloge iz članka 4. ove Odluke potrebno je priložiti i dokaze iz alineje 2.,3.,4., i 5. ovog stavka.

O pravu na potpuno financiranje nabave drugog obrazovnog materijala i sitnog potrošnog školskog pribora iz stavka 1. ovog članka odlučuje se temeljem Rješenja Jedinstvenog upravnog odjela Općine Ližnjan-Lisignano.

**Članak 6.**

Korisnik prava na sufinanciranje nabave drugog obrazovnog materijala, sitnog potrošnog školskog pribora dužan je izvršiti povrat uplaćenih sredstava Općini ukoliko se utvrdi da je pravo na su/financiranje nabave ostvario po drugoj osnovi.

**Članak 7.**

Ova Odluka stupa na snagu osmog dana od dana objave u „Službenim novinama Općine Ližnjan-Lisignano“.

KLASA: 602-02/21-01/01

URBROJ: 2168/03-01-21-1

Ližnjan, 30. srpnja 2021. godine

**NAČELNIK**

**Marko Ravnić**, v.r.